
Genta Reina, Senhe Capolier, chars Confraires, chars Felibres, 
Madamas,Mossurs. 


Gabriel Azais, lo prumier, portet questa cigala en 1876, e li balhet son 
nom, de Clairac o de I'Orb, Clairac, son ostal, e l'Orb, la ribiera de 
Besiérs. Era estat en 1869, vaqui cent quaranta annadas, l'un dels 
fondaires de la Societat de las Lengas Romanas, en d'un temps que 
belcop demorava de far. Ieu, sente ben lo pés de segre tal un Ome, mas 
me sembla tanben que sei aulhat d'un flus d'energia, de vigor, d'ardor al 
trabalh d'aquel temps, que me vendria d'una font tant preclara. 


Questa cigala, nascuda rasis la Mar Miegterrana, demoret un 
long temps dins lo Lengadoc coma Savier de Ricard e Joan Fornel ; mas 
finalament, a la debuta de la guerra de 1939, cranguet pas de venir dins 
la montanha avaironesa, puei l'i restet ambe plaser en passar de l'abat 
Lafeuille a Jasep Vaylet, lo grand felibre d'Espalion. Segur qu'aquel 
pais roérgat es fort amistos, que ieu I'l coneisse plan d'amics felibrencs, 
e d'autres maitot. 


En Provenga, l'estiu vengut, las fedas fan l'estivada per junher la 

montanha ; la cigala de l'Orb faguet lo sense contrari e, del temps de la 
Senta Estela d'Espalion, prenguet lo plan de davalar per tornar vers la 
mar : s'anet pausar en 1982 sus lo parpalh d'un catalan de Rosselhon, 
Renat Llech- Walter, un plan valhent obrier de sa lenga. 
Davant que de vos parlar deI rencurat majoral, tene de saludar sa filha, 
Madama Coleta Llech-Walter, e la mercejar per l'ajuda que m' a 
‘portada dins lo cors de questa annada, ajuda per Ja documentacion 
escricha, segur, e tanben per sos conselhs e sos entresenhs oraus. 
Obludarai pas mai Madama Empar Noguer que fuguet la crana, e 
quantben tenenta, sendic de la Mantenéncia Catalana . 


Chal dire que far lo laus d'un Ome que fuguet actiu, emai afarat, 
e de qual biais, mentre mai de quatre-vint ans, quo es pas un afar teune 
!, e vos balhar tot aquo dins lo temps de quauquas minutas, d'enquera 
mens. Lo metode que me pareguet lo mai simple, per i pensar, es de 


segre lo temps mai que de destriar las activitats, emper que per aquel 
orne, la vita, clafida de trabalh, era un ensemble sens mianadis, sens 
separacion. 


Adonc, si voletz, 'nam - 1'i ! 


Renat Llech- Walter nasquet a Perpinhan en 1906, d'un paire obrier 
mecanician, pas fort riche d'aqui estant. Seguet d'en prumier los cors d'a 
gratis de comptabilitat, balhats per l'Associacion Politecnica, que ne'n 
tornaram parlar puei mai d'un cop segur ! 


Coma era un bon escolan, son paire faguet l’esfor¢ de li pagar 
n'annada d'estudi a l'Escola Pigier, e aqui lo director lo gardet d'a gratis 
d'enquera, en part de quauquas oras de trabalh de susvelhant. Quo es 
coma ‘quo, mercés a d'un trabalh achampit, que poguet aquesir 'na bona 
formacion de comptable que sera son mestier del temps de sa vita. Per 
la sega entret a la Prefectura, puei dins 'na granda societat. 


Subretot, plan redde, lo joune Renat se gitet dins l'accion 
cultural a, sens mai esperar. En 1921, avid quinze ans benabel, zo 
vesetz, fonda lo Cenacle, un cercle d'estudis amb-d-una biblioteca e de 
conferéncias, sens argent, segur, e sens aquelas besunhas que fan 
mestier dins tal un afar, tot parier. Mas l'un dels membres d'aquel 
Cenacle, Jasep Sans, li ufriguet tot l'esquipament de I'ancian grope 
esperantista de Perpinhan, qu’ existava davant 1914 ; li damandet en 
part de poder far aqui un cors de lenga, d'esperanto. Renat ditz pas de 
non, e mai fuguet lo prumier escolan de la lenga novela, qu'a son torn 
ne'n venguet lo promotor tenaga del temps de sa vita tota. 


En 1924, plan afogat de musica, Renat adera a la societat “ 
l'Estudiantina Catalana ”, fondada en 1884 per Jasep Prepax, per 1 
segre dels cors de solfegi e de laiit. Pren part coma 'quela-d'aqui a las 
festas aisinadas a Paris per la colonia catalana, e quo es alai, dins aquela 
societat, que comenga d'aprener de legir e d'escriure sa lenga mairala, 
que parlava desja coma sa familha, plan segur. 


En 1926 / 1927 fai son temps militar, per secretari al Ministeri 
de la Guerra a Paris, mas, coma fara totjorn, dins lo mesma temps 
assegura de cors de steno, de comptabilitat, e d'esperanto tanben, a 
l'Associacion Politecnica, parisenca queste cop. 


En 1929, puei que fuguet tornat a Perpinhan, venguet mestre- 
auxiliar a l'Escola Primaria Superiora, e dins lo mesma temps collabora 
al novelum de I'Estudiantina Catalana, e juga d'enquera de laiit. 


En 1930, sa vita pren un viradis decisiu : fonda 'n'entrepresa de 
comptabilitat a Perpinhan, que li minjara tot son temps mentre quauquas 
annadas, e que menara cinquanta ans de temps. E totparier venguet 
felibre manteneire la mesma annada, mentre que lo catalan Charles 
Grando fuguet elegit Majoral. 


En 1939 / 1945, pren part a la guerra, es fach preisonier a 
Hesdain, dins lo Pas-de-Calais ; sera gardat dins un estalag demest 
Magdeborg e Berlin e, per causa de son mestier, sera comptable dins 'na 
peiriera ; mas avia 'na pitat santat — chal pas obludar que venguet 
centenari, tot parier — e poguet tornar en Francia un pauc davant I'ora. 


En 1946, passat la guerra, fonda a Perpinhan “la Companhia 
dels Gais Trohadors Catalans”, coma un orquestra e de chantaires, 
qu'aquel grope assegurara puei mai de cing cents — meitat de mila ! — 
emissions de radio a Perpinhan, a Montpelhier, a Nima, a Tolosa e a 
Paris, e dins aquel encastre Renat Llech- Walter compausara ne sai 
quant de chansons, paraulas e musica. 


Aquela Companhia es afogada de joia e de chancons, del tandis 
que l'autra Societat, l'Estudiantina, se balha maileu a la granda musica : 
quo es perqué, queraque, l'avia laissada per ne 'n fondar 'n'autra, que de 
mai era un grope felibrenc. 


Partent de 1948, Renat s'entesta de mai en mai de I'Associacion 
Politecnica que ne 'n era un ancian escolan plen de reconeissenga : 


venguet Secretari general, puei Director de las conferéncias, en fin 
President en 1960. 


Aital que Llech-Walter zo diguet se-mesma, “davant Ja guerra 
de 39/45, e mai aprés, avia pas fach grand chausa d'enquera per la 
lenga’’, e fasia son pro de legir la revisda ‘Nostra Terra’. 


Mas darengai tot vai chamnhar, e ilh s'engatja per la lenga 
catalana. 
En 1960 se forma a Perpinhan lo GREC, “ Grope Rosselhonés d'Estudis 
Catalans”, e Llech-Walter pren part a la redaccion dels estatuts d'aquel 
GREC a la damanda de Paul Roure, e fin finala ne 'n vendra lo 
president. 


D'autra part, quo es se qu'assegura l'ensenhament del catalan, 
d'un biais de mai en mai prigond, talament que en 1967 publica per los 
aprendis un libre que sera plan presat, e difusat a 13.000 d'exemplaris, 
“lo cors d' iniciacion a la lenga catalana’, et que sera segut en 1977 
d'un autre libre “/’iniciacion a la literatura catalana ”’. 


En 1968, per causa de desacordanga, laisset lo GREC per fondar 
LTREC, “Institut Rosselhonés d'Estudis Catalans ”, que difusara “la 
Revista Catalana”’. 


Dins las annadas 1972 /79, se viret tanben devers un autre 
monde : entra dins “la Companhia Iiteraria del Gineste d'Aur’. Laureat 
dels Juecs Floraus, puei Questor en 1972 / 73, Mestre en Gai Saber en 
1974, Membre deI Collegi dels Manteneires en 1976, fuguet puei 
Secretari delegat en 1978, mai Tresaurier en 1979. La mesma annada 
1979 sera tanben designat coma tresaurier de I' Associacion dels Amics 
deI Centre de documentacion. 


Mentre questas annadas la Mantenéncia catalana ‘restet son 
activitat e quo es nonmas en 1982 que se desvelhet d'un long durmir de 
sieis ans, puei Renat qu'es felibre dempuei mai de cinquanta ans, e 


Mestre d'Obra, es elegit Majoral a la Senta Estela d'Espalion en 1983, 
en placa del Majoral Vaylet, natiu d'Espalion jurtament. 


Es lo cinquen majoral del Rosselhon, 'pres Joan Moné, elegit en 
1881, Jasep Bonafont elegit en 1913, Charles Grando elegit en 1930, e 
Enri Guiter qu'era estat elegit en 1962, vint ans per avant. 


Quauque temps passat, lo Capolier Paul Ros li espinglet la 
Cigala d'aur en vesenga de la Reina e de mai d'unas personalitats 
catalanas, del temps d'una granda amassada. 


Mentre son parladis, del temps de questa 'massada, Monsur Albert 
Leofonta, president de l'Associacion Politecnica e sendic de la 
Mantenéncia felibrenca catalana, se pot notar lo cumul de las doas 
fonccions, asseguret que “prometid qu'aquela Mantenéncia seria pus la 
lanterna roja del felibritge meigjornal’. E remembret las memorias de 
Monsenh Cinto, de Monsenhor Carsola del Pont que fuguet l' evesque 
de Perpinhan, e de Monsenh Jasep Bonafont que recauguet la Cigala 
d'aur lo 26 de Mai de 1913. 


Puei un majoral del Roérgue rampelet lo Majoral Vaylet, en fin 
lo reire-capolier Renat Jouveau balhet 'na conferéncia a perpaus de las 
relacions del Felibritge coma los Catalans. 


En 1987, 'na Senta Estela es aisinada a Perpinhan, que fuguet un 
grand succés public. Quo es la segonda, la prumiera l'era estada en 
1910. 


En 1993, 'na jornada felibrenca se faguet a Perpinhan en vesenca 
de la Reina Odila Rid, e questa mesma annada espeliguet la seisena 
edicion del “Cors d'iniciacion a la lenga catalana”. 


En 1994, lo Premi Joan Blanca es balhat a Llech-Walter per la 
vila de Perpinhan “per sa fidelitat a la vila’. E en 2002, quo es lo 
President de la Generalitat de Catalonha, Jordi Pujol se-mesma, que li 
remet a Barcilona la Crotz de Sent Jordi, decoracion catalana la mai 


nauta ; la mesma annada, Joan-Jacme Alhagon, ministre francés de la 
Cultura, lo promou oficier dels Arts e de las Letras. 


En 2007, Renat Llech-Walter faguet sa despartida a cent un ans 
d'atge, e l'enterrament se passet dins la gleisa Sent Jasep de Perpinhan 
lo 29 de genier de 2007. 


Sem luenh d'aver tot dich de l'accion d'aquel Ome, e notadament avem 
laissada de costat son obra sociala, charitosa, que, partent de sa revirada 
d'Alemanha en 1945, apartenguet a belcop d'associacions coma la Crotz 
Roja, e plan d'autras. 


Per claure, vos vole rnaileu convidar de presimar a perpaus de la 
frucha felibrenca de tant d'activitats que, coma zo disia en 1983 lo 
sendic de la Mantenéncia Monsur Leofonta, es estada modesta. 


Perque tant d'esfor¢ an pas balhat mai de resurtats? Me pense 
que la rason, la chal querre endacOm mai que dins l'accion del rencurat 
Majoral, que trabalhet tant e tant longtemps, coma zo sabem pro. 


Questa rason, la podram trobar dins la pausicion dels catalans 
d'en-bas, los de la Generalitat en Espanha : dempuei lo segle dietz-e- 
noven chausigueren de segre un chamin disparier, 'na dralha politica, 
quo es plan clar per tot lo monde passat 1893, e zo sera d'enquera mai 
per la sega del temps. 


Passat la guerra de 1914, partent de 1920, los Catalans 
d'Espanha se son virats, en Francia, del costat del Movament Occitan a 
Tolosa, movament qu'an inspirat, dralhat, e mai finangat trusc' a la 
guerra civila que lor dostara sas finangas a la velha de la guerra de 
1939/45. 


Amb-d-aquo, es segur que la via felibrenca en Rosselhon era 
venguda plan malaisada, e qu'era quitament ors de possible de mantenir 
un pauc de vita felibrenca ! 


Per ieu, qu'ai balhadas mas darrieras annadas a l'aparament de la 
lenga d'oc dins mon Lemosin, queste exemple d'un Ome tant afogat, e 
tant achampit al trabalh, maugrat las entraupas, |' obludarai jamai, e me 
pense que ne 'n gardarai la leigon per ne 'n far mon profiech. 


Vos mercege per vostra atencion. 
Paul RAINAL 


Majoral del Felibritge 
Cigala de Cleirac, o de l'Orb 


